
Stillheten gjør verden trett.

Snakk, så alle våkner.

 

June Holm


 

 

Fortellinger om abort

Denne boken er basert på historier fra over 200 norske kvinner. Hvordan vi har arbeidet for å få frem deres versjon av det de har vært igjennom, og sikret at den stemmer overens med tilgjengelige fakta, står beskrevet i kapittelet «Slik ble boken til».

Alle muntlige kilder er anonymisert, med unntak av fagpersoner og kvinner som allerede har stått frem offentlig med sin historie, samt  forfatterne selv.


INNLEDNING

June

Ti uker før aborten møtte jeg Thomas for første gang på Café Christiania. Det var litt som en scene fra en klisjéaktig film: Blikkene våre møttes, og vi snudde oss etter hverandre. Det gjentok seg, ikke bare én gang, men tre. Jeg gikk mot dansegulvet, han mot baren. Etter at jeg hadde danset i noen minutter, sa jeg til jentene at jeg hadde sett en mann som jeg ikke kunne la gå fra meg. Var det utseendet eller utstrålingen? Han virket så snill og tillitsfull. Da jeg så ham igjen i barkøen, gikk jeg målrettet bort, tok ham på skulderen og sa det første som falt meg inn: «Hei, er du singel?» «Ja, flaks for meg at du spurte, jeg skulle bare kjøpe en øl og gå for å finne deg», svarte han til min overraskelse. Vi satte oss for å snakke, og de neste timene forsvant. En vakt på utestedet kom etter hvert bort til oss, spurte om vi hadde lagt merke til at vi var de eneste som var igjen i lokalet, siden de hadde stengt.

Jeg, som i en årrekke hadde slitt med posttraumatisk stresslidelse (PTSD) og andre senskader etter voldtekt, ville ta med meg denne fremmede mannen hjem. Han hadde noe ved seg som gjorde meg trygg. Vi satt i sofaen min og snakket til neste morgen. Da han måtte på jobb, ville jeg ikke at han skulle dra. Vi holdt kontakten og møttes helgen etter. Da bestemte vi oss for å tilbringe påsken sammen. Noen dager senere satt vi i en bil med dunkende åttitallsmusikk over lydanlegget, på vei til et høyfjellshotell for å nyte solrike dager, ferie og hverandres selskap.

Etter påske følte jeg at noe var annerledes. Humøret svingte, energinivået var dalende, og jeg var unormalt trett. En morgen våknet jeg opp med ryggen full av kviser. Hormonene herjet i kroppen, men det skyldtes kanskje alle følelsene? Det er intenst å være forelsket. Omveltningen i livet gjorde dessuten at jeg kjente på mye usikkerhet. Jeg følte meg ikke bra nok for Thomas og var usikker på om følelsene mine ble gjengjeldt. For å utelukke graviditet, tok jeg en test. Den bekreftet at det «bare» var en forelskelse. Noen uker senere uteble menstruasjonen. Jeg var blakk, kunne ikke kjøpe en ny graviditetstest og ville ikke starte den nye relasjonen med å fortelle at jeg kanskje var gravid. Likevel: Jeg hadde ikke annet valg. «Menstruasjonen er tre dager forsinket», sa jeg til Thomas. Ett minutt senere var vi på vei ut døren for å kjøpe middag og graviditetstest. Vi lagde mat hjemme hos meg, og spiste først. Vi ville neppe ha god matlyst hvis testen var positiv.

Urinstrålen traff den hvite plastpinnen. Nervene føltes frynsete. To rosalilla-streker ble mer og mer synlige. Jeg gikk tilbake til kjøkkenet, ut til ham jeg ikke visste hvilken merkelapp jeg skulle sette på. Kjæreste? God venn? Flørt? Da jeg kom ut, fortalte blikket mitt alt. «Hva gjør vi nå?» spurte han. Naivt hadde jeg tenkt at jeg aldri kom til å havne i denne situasjonen. Det overrasket meg at min første tanke var abort. Jeg trodde at jeg var en av dem som ikke ville klare å avbryte et svangerskap.

Første gang jeg reflekterte rundt abort, var i slutten av tenårene. Jeg bodde sammen med en venninne som ble uønsket gravid med kjæresten i en periode hun byttet prevensjon. Selv om jeg visste altfor lite om situasjonen hun stod i, var det en selvfølge å støtte henne. Den dagen hun gjennomførte den medikamentelle aborten på sykehuset, dro jeg tidligere fra skolen for å være der for henne. En annen venninne fulgte henne til sykehuset, en tredje var der midtveis, og jeg skulle være der da aborten var gjennomført.

Hun møtte meg blek i kinnene og blank i øynene. På vei hjem delte hun motstridende følelser: Hun var tynget, men samtidig lettet. Det hadde vært forferdelig å gjennomføre aborten. Samtidig kjentes det som flere kilo var borte fra skuldrene hennes. Hun strakte frem hånden og viste omtrentlig størrelse på fosteret med fingrene. La til at det hadde rukket å få ti fingre og ti tær. Hun håpet at hun aldri ville bli uønsket gravid igjen. Men noen måneder senere, skjedde det på nytt. Da ville hun ikke snakke om det. Hun følte seg uansvarlig og mente at hun verken fortjente støtte eller omtanke. Ett uhell var greit, men ikke to. Det viser seg at hun ikke er alene om å tenke sånn.

Nøyaktig ti år senere, i 2019, ble jeg altså selv uønsket gravid, som 28-åring. Jeg overveide saken nøye før jeg bestemte meg. Flere faktorer spilte inn: En stund hadde jeg slitt med egen helse. Jeg levde under fattigdomsgrensen i Norge og var i denne nye, usikre relasjonen. Tanken på å begynne et mulig forhold med graviditet og barn føltes ikke riktig. Det betyr likevel ikke at det var en enkel beslutning.

Jeg slet med å uttrykke følelsene mine overfor Thomas, spesielt i tiden før aborten. Det var vanskelig å sove, og jeg klarte ikke å tenke på noe annet enn det som var i vente. I stedet for å ligge ved siden av ham om nettene, snek jeg meg inn på gjesterommet for å være alene. Han ville være der for meg, men jeg syntes det var utfordrende å slippe ham til. Morgenen da aborten skulle settes i gang, var avtalen at vi skulle dra til sykehuset sammen. Likevel skrudde jeg av vekkerklokken hans og dro alene. Da jeg var kommet på sykehuset, ringte han meg, men jeg svarte ikke. Han sendte meldinger og lurte på hvor jeg var, og hvorfor jeg ikke hadde gitt beskjed. Jeg gikk inn til sykepleieren på gynekologisk poliklinikk for å få tabletten som skulle starte abortprosessen. Da jeg kom ut igjen, sto Thomas i korridoren med hendene utstrakt for å gi meg en klem. Jeg slapp tårene løs og unnskyldte oppførselen min.

To dager etter at jeg fikk den første aborttabletten, skulle jeg fortsette aborten hjemme. Virkestoffet i tabletten gjør at livmoren ikke lenger reagerer på kroppens eget graviditetsbevarende hormon, progesteron. Dermed stanser den videre utviklingen av fosteret før resten av prosessen gjennomføres. Thomas dro på en planlagt hyttetur med familien. Jeg skulle gjerne hatt ham hos meg, men ønsket ikke å hindre ham. I stedet sørget jeg for å ha besøk av venner og familie til enhver tid – som var informert om aborten.

Så kom lørdagen da jeg lå i sengen og aborterte. Han var tjuefem mil unna og hadde akkurat avsluttet en festlig kveld med storfamilien på hyttetur da han ringte meg. I den andre enden hørte jeg ham gråte for første gang. Han sa noe om at han var på feil sted, og at han var oppriktig lei seg. Jeg trodde på ham, men hva hadde fått ham til å tenke dette nå? Han hadde fortalt alt til moren. Hun ble skuffet over at han var på hyttetur med familien når jeg lå hjemme og aborterte. Jeg hørte pusten hans gjennom røret, så for meg tårene hans som trengte seg inn i putetrekket. Han hadde trukket seg tilbake fra familien, hadde behov for å snakke med meg. Jeg var trøtt og håpet at blødningene ville gi seg så jeg fikk hvile.

I hånden holdt jeg standardskrivet fra sykehuset, leste det for sikkert tiende gang. Likevel følte jeg at informasjonen ikke gikk inn. Det stod at jeg skulle ta kontakt med sykehuset dersom blødningene fylte seks store bind på to timer. Jeg hadde byttet flere nattbind enn det, men sa til meg selv at det å fylle et bind er et definisjonsspørsmål. Skal det oppleves fullt, eller er det fullt når man blør gjennom?

Noen timer etter at jeg tok Cytotec-tabletten, som gjør at livmoren trekker seg sammen og støter ut graviditetsrestene, måtte jeg på do. Uten å tenke meg om satt jeg plutselig med hånden i en blanding av blod og doskålvann. Fingrene bevegde seg frem og tilbake i bunnen, letende etter det jeg antok var en liten klump. Jeg fryktet at den skulle forsvinne nedover i avløpsrørene, og ble roligere da jeg fant den. Jeg la meg ned på badegulvet i fosterstilling med hånden tett mot brystet. Der lå et dødt embryo. Det som hadde vært en del av meg i noen uker, var ute av kroppen min. Etter hvert skylte jeg den for overflødig blod. Holdt den lenge i hånden og tok bilder av den. Jeg følte noe for den lille, geléaktige klumpen. Sorg over at den ikke lenger var en del av meg. Det var en reaksjon jeg ikke var forberedt på.

Foreldrene mine var på besøk, og etter en stund hørte jeg dem fra stuen. De ba meg komme ut. Jeg svarte at jeg ville være alene, og vi fortsatte kommunikasjonen med dodøren mellom oss. De rådet meg til å skylle ned det jeg holdt i hånden. Etter det som føltes som både en evighet og et kort øyeblikk, ga jeg slipp. Hørte klumpen treffe vannoverflaten. Så embryoet bli trukket nedover i klosettet. Skylte ned. Men glemte aldri.

Før jeg fortalte venninner om min uønskede situasjon, trodde jeg at jeg bare kjente én annen som hadde vært gjennom en abort. Det viste seg at jeg kjente langt flere. Jeg måtte bare dele min historie for at de skulle fortelle. Jeg hadde til og med en venninne som var i samme situasjon som meg. Vi var like langt på vei, og det var bare dager mellom abortene våre. Plutselig ble det åpenbart at svangerskapsavbrudd er så vanlig at vi alle kjenner noen som har vært gjennom det. Likevel er det ingen selvfølge å snakke om abort – til tross for at det er noe man ikke glemmer. Skam, skyld og stigma var fellesnevnere for flere av oss. Men også lettelse og takknemlighet går igjen. Hvorfor snakker vi så lite om abort når så mange kvinner har erfaring med det? Det spørsmålet begynte jeg å stille meg etter at jeg selv gikk gjennom prosessen.

Jeg satt ansikt til ansikt med psykologen min. Jeg ønsket å fortelle om aborten, men kjente på skam. «Det er noe jeg vil snakke om, men jeg synes det er vanskelig og vet ikke hva du vil tenke om meg hvis jeg sier det.» Jeg klarte ikke å se på henne, men våget etter hvert å fortelle. Undrende spurte psykologen: «Hvorfor var du redd for hva jeg ville mene om deg?» For meg var svaret åpenbart: Abortdebatten er polarisert og politisk. Enten er du for, eller så er du mot. Tenk om jeg satt overfor et menneske som var mot, som kom til å hate meg for valget mitt? Jeg ville ikke at psykologen skulle mislike meg. I to år hadde jeg gått i behandling og opplevde at vi hadde god kjemi. «Vil du vite hva jeg tenker om abort?» spurte hun. Jeg nikket. «Min mening er at hver enkelt kvinne skal få bestemme hva som er riktig å gjøre for henne.» Jeg pustet lettet ut for første gang på flere dager.

Det var ikke bare positivt å fortelle om aborten til andre, selv om jeg anså dem jeg delte det med, som fortrolige. Hun jeg bodde sammen med, sladret til andre, selv om jeg hadde sagt at jeg ville det skulle bli mellom oss. Da det kom tilbake til meg, klarte jeg ikke lenger ha tillit til henne. Opplevelsen av å miste kontroll over historien min bidro ikke til at jeg lukket meg. Tvert imot – jeg åpnet meg og delte. Abort bør ikke anses som noen «sensasjon». Det kan normaliseres gjennom erfaringer og kunnskap. Nyere sosiologisk forskning på kvinners abortopplevelser viser at det er behov for mer kunnskap om hvordan prosessen blir forstått og erfart av kvinnene som går igjennom det, både fysisk og psykisk. [1]

Jeg trodde at jeg var den eneste som satte i gang en medikamentell abort på Ullevål sykehus den junidagen. Skam- og skyldfølelsen jeg bar på, gjorde meg sikker på at ansatte som møtte meg, aldri ville glemme meg for det jeg gjorde. I dag vet jeg at det ikke er sånn. I 2019 ble det registrert 11 726 svangerskapsavbrudd her til lands, og da var aborttallene historisk lave. [2] Statistisk sett vil så mange som én av tre til én av fire kvinner i Norge gå gjennom et provosert svangerskapsavbrudd i løpet av sitt reproduktive liv. [3] Det sier litt om hvor vanlig abort er.

I flere år skrev jeg en av Norges største blogger, der jeg ufiltrert og ærlig delte personlige tekster og bilder fra livet og hverdagen. Da jeg aborterte hjemme, skulle jeg egentlig deltatt i en kampanje i sosiale medier mot endring i abortloven. Sammen med flere feministiske påvirkere var jeg invitert til å delta på et fotoopptak. Bildene var ment å styrke kvinners rett til å bestemme over egen kropp, både i Norge og internasjonalt. Kampanjen var et motsvar til regjeringens innskrenking av abortloven i 2019, da KrF krevde endring i abortloven dersom de skulle i regjering. [4]

Bildene i kampanjen var brutalt rå: Ulike kvinner satt rakrygget med alvorlig ansiktsuttrykk, spredte bein, gjennomblødde truser og strikkepinner i hendene. Alle snakket min sak, indirekte, siden jeg selv aborterte og ikke hadde mulighet til å være med. Jeg ønsket å delta, men blødningene var store, og jeg var ikke mentalt klar for å dokumentere aborten offentlig. Men nå er jeg klar.

Min historie gjorde meg nysgjerrig på andres erfaring med abort, både selvbestemt og spontanabort. Jeg ville vite mer og begynte å lete etter faglitteratur, men fant lite som appellerte til meg. Nyhetsartikler og kronikker gjorde meg klar over at flere var frustrert over mangelen på kunnskap og informasjon. Jeg syntes også at informasjonen som var tilgjengelig, var mangelfull, og mente kunnskapshullet burde fylles.

Det hender jeg minnes ordene til en ansatt som møtte meg på Ullevål sykehus: «Hvis du noen gang skal se deg tilbake og tenke at dette valget var feil, tenk på alt som gjør at det føles riktig for deg nå.» Ingen skal måtte forsvare eller forklare hvorfor det er riktig for dem å avbryte et svangerskap, men hvis en kvinne ønsker å fortelle om sin aborterfaring, er det viktig at vi lytter.

Etter min egen opplevelse  tenker jeg at abort ikke er et valg noen ønsker å ta, men en mulighet kvinner må ha.

Vilde

Jeg var 25 år første gang en kvinne som står meg nær, ringte og fortalte at hun hadde vært gjennom en abort. Fosteret i magen hadde sluttet å vokse, en gang mellom svangerskapsuke ti og tolv. To sett med piller hadde støtt ut fosteret. «Det er noe av det jævligste jeg har gjort. Mister jeg én gang til, nekter jeg å ta de pillene», sa hun og la til: «Sykepleieren snakket om sterke menssmerter. Det er det dummeste jeg har hørt. Jeg lå i fosterstilling på badet, skalv og visste ikke hvor jeg skulle gjøre av meg.»

Sammentrekningene nederst i magen hadde vært så uutholdelige at hun trodde legen bevisst hadde løyet. Ville han skåne henne? Klumpen med blod – fosteret i doskålen – var hun heller ikke forberedt på. Jeg hadde selv ingen erfaring med abort og visste ikke hva jeg skulle si. Det eneste jeg fikk meg til å spørre om, var hvordan hun hadde det nå. «Jeg tror det går greit», sa hun. «Det er visst vanlig med spontanabort så tidlig i svangerskapet. Sykepleieren sa at cirka én av fem mister fosteret før uke tolv.»

Hvorfor visste jeg ikke at så mange kvinner spontanaborterer? Var jeg den eneste som aldri hadde hørt forskjellen på medikamentell abort – svangerskapsavbrudd med piller – og kirurgisk abort, der fosteret og morkaken blir sugd ut mens kvinnen er i narkose?  Jeg tenkte tilbake på seksualundervisningen på skolen. Hadde jeg ikke fulgt med? Det eneste jeg kunne huske at vi lærte om abort, dreide seg om betydningen av å bruke prevensjon. «Hvis dere bruker kondom eller p-piller, unngår dere å ende opp i en situasjon der dere må ta valget», minnes jeg at naturfaglæreren påpekte. Men hun sa ingenting om at 40 prosent av kvinner som tar provosert abort, oppgir å ha brukt prevensjon. [5] Vi fikk heller ikke vite at mange sliter med psykiske reaksjoner som angst og depresjon i etterkant av et svangerskapsavbrudd. [6]

Jeg var først og fremst takknemlig for at min medsøster delte sin erfaring med meg. Det er alltid en tillitserklæring når noen forteller om noe som er vanskelig. Men jeg følte samtidig at jeg kom til kort, for jeg kunne jo ingenting. Hva sier man til en kvinne som har mistet et ønsket barn, hvilke spørsmål stiller man? Burde jeg ringe daglig i ukene som fulgte? Hvor lenge skulle jeg spørre om hvordan det gikk med henne?

Da June Holm lurte på om jeg ville være med og skrive en bok om kvinners erfaringer med abort, var jeg derfor ikke i tvil om å si ja. Vi møttes høsten 2020, i forbindelse med lanseringen av min bok Pappas hemmelighet, som tar for seg overgrep mot menn og hvordan en overgrepshistorie kan ramme en hel familie. Da vi spiste lunsj sammen et par uker senere, fortalte June at hun hadde en idé til en sakprosabok om et annet tabubelagt tema, nemlig abort. «Det hadde vært fint å skrive den sammen», sa hun.

June og Vilde

Ideene til innholdet i boken fikk vi umiddelbart. Vi ville blant annet skrive om både spontane og selvbestemte aborter, uventede følelser og reaksjoner, abort på grunn av seksuelle overgrep eller sykdom, press og forventninger om hva man «burde» gjøre. Vi spurte på sosiale medier etter kvinner med aborterfaringer, men var ikke forberedt på responsen. Flere hundre  kjente og ukjente kvinner tok kontakt. Vi innså raskt at hver historie handler om mer enn å miste et barn. Opplevelsen preges av mye som kan komplisere prosessen og tiden etterpå: alder, sykdom, religion, traumer og ulike sosioøkonomiske faktorer.

Noen sier at valget om abort er den beste avgjørelsen de har tatt. Et avbrutt svangerskap fikk en kvinne til å forlate en voldelig samboer, en annen innså for første gang at hun ønsket å bli mor – en gang i fremtiden. For andre kan friheten til å velge oppleves som en utfordring, et eksistensielt ansvar. Enkelte kan til og med ønske en spontanabort, bare for å slippe å ta stilling til valget. [7] Hver aborthistorie er unik. Likevel er det mye som går igjen: For mange er aborterfaringen en godt bevart hemmelighet, som ingen skal få høre om.

Majoriteten av dem vi har snakket med, forteller om sterke, uventede blødninger og smerter i forbindelse med både spontanabort og provoserte aborter. Når de oppsøker sykehus eller lege, får mange en opplevelse av å være på et samlebånd i en sårbar situasjon. Fortvilelse råder blant dem som har spontanabortert flere ganger og blir fortalt at det «bare er å prøve igjen». Sommeren 2020 kom en ny lov som skulle sikre at alle kvinner som opplever spontanabort, har tilgang til oppfølging, uavhengig av hvor i landet de bor, eller hvilket sykehus de kommer til. Tre år senere finnes fremdeles ingen retningslinjer for oppfølgingen; heller ingen ressurser følger med. [8]

Begrepet «abort» skaper ulike assosiasjoner, avhengig av hvilken erfaring man har. For noen betyr det spontanabort, for andre er begrepet knyttet til politikk og et valg. For dem som har måttet ta abort, for eksempel når fosteret har en tilstand som er uforenlig med liv, kan tanken om at abort dreier seg om valg, virke fremmed. Sorgen rammer gjerne med dobbel styrke når en senabort gjennomføres på en vanlig fødeavdeling til lyden av babyskrik fra naborommet.

Mange kjenner på ensomhet og vonde følelser. Noen føler skyld fordi de ikke tenker så mye rundt det de har opplevd. Andre skammer seg over at de har klart å «sette seg selv i en slik situasjon» og forteller at de aldri har snakket om aborten. Vi har også erfart hvilket stigma som fremdeles er knyttet til tematikken i 2023: En del kvinner har trukket seg fra prosjektet fordi de synes egen aborthistorie er for tøff å snakke om.

Negative tanker og følelser forsterkes gjerne når vi tror at vi er alene. Men å høre andres historier kan bidra til å endre vår oppfatning og vårt syn på verden. Selvdestruktiv monolog kan bli til konstruktiv dialog. Historiefortelling bidrar til å skape empati og kunnskap og inspirere til endring.

Vi må bryte ned tabuer, skam, myter og misforståelser. Kvinner bør møtes med forståelse, støtte og aksept, uansett hvilket valg de tar. Reproduktive rettigheter innebærer at vi har rett til å bestemme om og når vi vil ha barn, og hvor mange barn vi ønsker å få. Skal vi som samfunn få til det, må alle ha tilgang til informasjon og helsetjenester som sikrer trygge aborter. Det koker ned til retten til å bestemme over egen kropp og seksualitet. [9] De helsemessige komplikasjonene og dødeligheten som ofte følger med utrygge aborter, er et godt bevis på hvor viktig dette er. Nesten halvparten av alle aborter i verden er utrygge. Årlig dør 22 000  kvinner av slike inngrep, mens sju millioner kvinner opplever komplikasjoner etter svangerskapsavbrudd som skjer i usikre omgivelser, eller uten kvalifisert helsehjelp. [10]

De aller fleste som går gjennom selvbestemt abort, kjenner lettelse og takknemlighet. [11] Å bli uønsket gravid oppleves ofte som en krise, men abort kan være løsningen som gjør at tilværelsen får fortsette i ønsket retning, før det uplanlagte oppstod.

Vårt mål med denne boken er at de som leser, skal tørre å snakke om svangerskapsavbrudd – og føle seg mindre alene. Om lag 22 000 norske kvinner gjennomgår en abort hvert år. Drøyt 11 000 av dem er blitt uønsket gravid. Den andre halvparten har ønsket å få barn, men mistet livet i magen. [12] Ved kvinnens side står gjerne partner, familie og andre pårørende som har et behov for å støtte, forstå og bearbeide følelser. Også de kan ha nytte av å lese om kvinners aborterfaringer.

I boken vier vi mest plass til kvinnenes fortellinger, men vi presenterer også aborthistorie, forskning og litteratur. I tillegg til å ha møtt kvinner med ulike historier har vi snakket med en rekke eksperter og forskere som bidrar med sitt fagperspektiv.

En kvinne glemmer ikke en abort. Den vil alltid være en del av hennes historie. Så hvorfor snakker vi ikke mer om det?

Norsk abortdebatt har i stor grad dreid seg om politikk og politikeres og fagpersoners perspektiver. Erfaringer har kommet i andre rekke. Det er på å tide å gi kvinnene muligheten til å fortelle.


DEL 1

Valget


 

Veien til selvbestemmelse

Avgjørelsen om å ta abort tas ikke i et vakuum. Skal vi forstå følelsene og tankene til dem som står i en situasjon der de må velge mellom å fortsette eller avbryte et svangerskap, må vi kjenne til aborthistorien. Hvordan abortsøkende kvinner gjennom årene er blitt møtt, behandlet, omtalt og påført skam, har satt sine spor. Grums fra norsk aborthistorie preger fremdeles mange: Frykten for fordømmelse, idealet om den selvoppofrende mor, skam over egen seksualitet og følelsen av å være uansvarlig er noe av det som nevnes av dem vi har snakket med.

I dag har norske kvinner rett til å velge abort før uke 12, uavhengig av årsak. Ønsker hun å avbryte svangerskapet etter dette, må hun søke i nemnd. 96 prosent av alle aborter gjennomføres før uke 12, og av de som må søke i nemnd, får ni av ti søknaden innvilget – i alle fall frem til uke 18. [13] Slik er det ikke overalt i verden, og det har heller ikke alltid vært slik i Norge.

Kvinner som tok abort før i tiden, risikerte strenge straffer. Kong Christian Vs norske lov av 1687 skilte ikke mellom abort og spedbarnsdrap. Det var dødsstraff for begge. Etter henrettelsen skulle kvinnens hode  settes på stake. Først i 1842 ble dødsstraffen opphevet og erstattet med straffarbeid på mellom seks måneder og seks år. Fra 1902 regulerte straffelovens paragraf 245 svangerskapsavbrudd. Den forbød abort, med mindre det stod om kvinnens liv. Hvilke situasjoner som kunne gjøre en abort lovlig, var ikke definert. Selv om man kunne bli dømt for å utføre inngrepet, var det likevel flere norske leger som gjorde det. Tilgangen til trygg abort var imidlertid dårlig for arbeiderklassekvinner med lav inntekt, siden inngrepet var kostbart. For mange var en helsefarlig, illegal abort eneste alternativ. Og selv om praksis var mer liberal enn hva loven tilsa, risikerte kvinner helt frem til 1975 fengselsstraff dersom de avbrøt svangerskapet. [14]

Kari, en kvinne vi har snakket med, reflekterte for første gang over sin aborthistorie en gang på starten av 1990-årene. Rundt middagsbordet fortalte hennes 16 år gamle datter at venninnen var blitt gravid og tenkte å ta abort. «Hva hadde du sagt hvis det var meg, mamma?» ville datteren vite. Kari frøs til, så kom skjelvingen. Fortrengte minner fra høsten 1968 strømmet på, og hun skjønte at hun måtte fortelle alt til datteren. Skammen hun var blitt påført, skulle stoppe her og ikke føres videre til neste generasjon. «Jeg har også tatt abort», begynte Kari.

Som sekstenåring ble hun sengeliggende etter en ulykke på skolen. Kvalmen vokste etter som dagene gikk. Men det var først da broren kom inn på rommet og spurte, at det slo henne. «Kari, tror du at du kan være gravid?» ville han vite. Panikken grep tak. Hun tenkte på den fem år eldre gutten. De hadde ikke brukt prevensjon.

Kari bodde i et stort hus på Oslos vestkant sammen med fire søsken, alenemoren deres og besteforeldrene. Selv om moren hadde en mistanke om at datteren var gravid, var det broren som fikk i oppdrag å levere Karis urinprøve hos legen. En mulig svanger, ugift datter på seksten år var en stor ydmykelse den gangen. Det fikk Kari merke da den positive graviditetstesten kom i retur fra legekontoret. Ingen spurte hva hun tenkte om det som vokste i magen. Kari husker at moren og bestemoren overfalt henne, at de rev ullgenseren hennes i filler og slo henne i bakhodet med en tykk bok. På et tidspunkt var hun sikker på at de ville drepe henne. Løsningen ble å skrike av full hals. Volden opphørte da moren og bestemoren innså at naboene kunne høre hva som foregikk. Kort tid etter kom en mannlig lege som ga Kari en beroligende sprøyte. Dagen etter måtte hun dra til hans kontor. Hun forteller at legen belærte henne om moral og kalte henne «hore», «tispe» og det som verre var. «Han burde forstått at mitt hysteriske utbrudd skyldtes mishandling. Men på den tiden var det verre at jeg hadde blitt uplanlagt gravid, enn at jeg hadde en mormor og en mor som holdt på å slå meg i hjel», reflekterer hun. [15]

Da den første abortdebatten i Norge fant sted tidlig på 1900-tallet, var den nær forbundet med en samtale om seksualreform og det man kalte mødrebeskyttelse, som ble ført i store deler av Europa. De som argumenterte for å gi kvinner prevensjon og fjerne straffen for provoserte svangerskapsavbrudd, mente blant annet at kvinner hadde rett til et sexliv uten å være redde for å bli uønsket gravid og mor i ung alder. [16] Etter første verdenskrig kom debatten om prevensjon og abort opp igjen. Kirken, konservative kristne og borgerlige partier var mot en slik liberalisering. De mente at legalisering av abort og tilgang til prevensjon ville føre til et løssluppent sexliv. Ble kvinners seksualitet satt fri, kunne det true hjemmet og det monogame ekteskapet – selve grunnlaget for et ordnet samfunn. [17] Også innenfor den borgerlige kvinnebevegelsen var det motstand: Kvinnesaksforkjemper Nico Hambro mente at tilgang til abort og prevensjon ikke ville være noen fordel – det ville bare resultere i at kvinner kjente på økt sexpress, siden ingen trengte å frykte konsekvensene av seksualakten. [18]

Da tyskerne okkuperte Norge i 1940, vant det konservative synet frem. Salg av prevensjon ble forbudt. [19] Antallet fødsler økte, noe som er rimelig å knytte til innstrammingene som ble gjort. Under krigen ble det innført en lov som bare tillot abort hvis det var fare for liv, eller dersom det med stor sannsynlighet kunne ventes «legemlige eller sjelelige svakheter hos barnet». [20] Var det grunn til å tro at fosteret hadde utviklingsavvik, skulle legen foreslå at kvinnen steriliserte seg. [21]

Loven hadde heller ingen bestemmelse som tillot abort etter voldtekt. Men forsøket på å «temme» det som ble ansett som kvinners løsslupne seksualliv, var ikke vellykket hvis man ser på statistikken: I årene 1940–1945 ble det gjennomført flere illegale aborter enn i førkrigsårene. Antall kvinner som kom inn på sykehus med abortkomplikasjoner, økte. [22]

Ugifte, gravide kvinner ble fordømt av samfunnet. Jenter skulle ikke ha sex for nytelsens skyld. Det var en tankegang som vedvarte utover 1900-tallet, og et argument som ble brukt av abortmotstandere, også etter krigen. Kari kom selv fra en borgerlig familie på beste vestkant. At moren og bestemoren reagerte med skam, aggresjon og forferdelse over datterens oppførsel, var med andre ord ikke uvanlig. Seksuell avholdenhet før ekteskapet var viktig: Kvinners seksualitet skulle ikke ha noen annen funksjon enn reproduksjon innenfor ekteskapet. [23] I seksualundervisningen som ble gitt på norske skoler på slutten av 1960-tallet, ble det advart mot samleie. Jenter fikk beskjed om at større byrder falt på dem, siden guttene hadde så sterk kjønnsdrift. Beherskelse og selvkontroll før ekteskapet var avgjørende for å bygge karakter. [24]

Skammen over å bryte med idealet om seksuell avholdenhet var noe Sigrid, en annen kvinne vi har snakket med, fikk kjenne på som attenåring. I 1965 ble hun gravid med sin ett år eldre kjæreste. De var tre måneder på vei og delte nyheten med hans mor. Reaksjonen ble annerledes enn ventet. «Hva er du for slags tøyte? Ikke snakk med noen om dette. Dette skal jeg ordne opp i», sa kjærestens mor høyt. Hun var medlem i byens bridgeklubb, hadde de rette kontaktene og visste hvem som kunne fikse en illegal abort. Noen dager senere ble Sigrid lagt inn på et sykehus som viste seg å tilby ulovlige, men trygge aborter. Hun fikk forbud mot å snakke med noen, inkludert kjæresten. Hvis noen spurte om hvorfor hun var på sykehus, skulle hun lyve og si at hun var innlagt for «utblokking mot sterke menstruasjonssmerter». En hel uke gikk uten at noe skjedde. Sigrid brukte tiden på å strikke og stirre i taket mens hun kjente hvordan sinnet bygget seg opp. Hva var det som egentlig skjedde? Hvor lenge skulle hun være på sykehuset uten kontakt med omverdenen? En dag fikk hun et sjeldent besøk av moren. «Ta en valium hvis sinnet blir for ille», rådet hun datteren.

Utskrapningen fant sted noen uker etter at Sigrid oppdaget graviditeten. Da hun tittet i speilet etter inngrepet, så det ut som om de ytre kjønnsleppene hennes var ødelagt. Sigrid konkluderte med at legene måtte ha brukt store klyper for å dra dem til siden. «Hele prosessen ødela meg psykisk. Jeg hadde hatt et helt normalt sexliv, men det forsvant med aborterfaringen og har preget meg resten av livet. Jeg ble redd for å ha sex. Den gangen forstod jeg det ikke, men det er et traume i livet mitt», sier Sigrid i dag. [25] Ingen spurte henne om hun ville beholde barnet. Alt dreide seg om å dysse ned den uplanlagte graviditeten og begrense tenåringsjentas «løsslupne sexliv». I tillegg fikk Sigrid beskjed om å være takknemlig. Hun hadde tross alt fått tilgang til en «luksusabort» på sykehus. Det var det ikke mange som fikk.

I voksen alder fikk Kari vite at hennes mor på 1950-tallet selv hadde blitt gravid uten å være gift, og at hun oppsøkte en «kone» som gjennomførte illegale aborter. Da moren døde, gikk Kari og broren gjennom dødsboet og fant et brev der moren beskrev svangerskapsavbruddet. Hun hadde nylig forlovet seg da hun oppdaget graviditeten. Den vordende far nektet for at fosteret var hans. Dermed så hun seg nødt til å oppsøke en dame i Herslebs gate på østkanten i Oslo. I brevet skriver moren om hvordan hun holdt på å forblø, slik mange kvinner gjorde som et resultat av en utrygg abort på den tiden.

Komplikasjonene som gjerne fulgte etter en ulovlig abort, var noe av grunnen til at debatten om liberalisering kom tilbake på dagsordenen etter andre verdenskrig. Man så en økning i antall utrygge aborter, og arbeiderklassekvinner argumenterte for at det strenge regelverket gikk hardest utover dem som hadde aller minst – nøyaktig slik det i dag er  i fattige i land eller i områder uten tilgang til eller rett til selvbestemt abort. [26]

Selv om aborten til Karis mor var traumatisk, hadde hun råd til å oppsøke en lege som kunne hjelpe. Slik var det ikke for alle. De fattigste i Norge, som gjerne hadde mange barn fra før, tok i bruk strikkepinner eller gikk til kvakksalvere og opplevde dermed flest komplikasjoner. Mer pengesterke kvinner kunne ofte kjøpe hjelp av leger som utførte abort mot god betaling. De lavest stilte var også de som ble hardest straffet. Arbeiderklassekvinner ble oftere tiltalt og fikk sjelden advokathjelp. [27] Abortpolitikken bidro dermed til å bevare og styrke klasseforskjeller. [28]

Arbeiderklassens kamp på 1950-tallet resulterte i at Norge fikk sin første abortlov i 1960. Den trådte i kraft fire år senere, men ble på langt nær så liberal som arbeiderkvinnene, og de som talte deres sak, hadde jobbet for. Paragraf 245 ble nå supplert med en egen lov som innebar at avgjørelser om svangerskapsavbrudd måtte vedtas av en nemnd. [29] To leger skulle bestemme om kvinnen fikk ta abort basert på medisinsk, arvemessig eller humanitært grunnlag. Tok en kvinne abort utenfor nemndsystemet, kunne hun fortsatt straffes, selv om dette ble mer og mer uvanlig.

Karis mor hadde selv blitt gravid utenfor ekteskapet og var godt kjent med risikoen et utrygt abortinngrep innebar. Likevel ville hun at datteren skulle fjerne fosteret på «gamlemåten». Noen dager etter den positive graviditetstesten kom moren hjem til Kari med kinin-tabletter – en malariamedisin som i giftige doser kan forårsake spontanabort, synstap og i ytterste konsekvens hjertestans hos den gravide. [30] Kanskje hadde moren hørt rykter om hvor nedverdigende det var for kvinner å møte i nemnd på den tiden. Mange måtte lyve for å få aborten innvilget.

I 1966 ble det utgitt en bok med avslørende intervjuer med kvinner som opplevde avslag på sin abortsøknad i møte med nemnd. En av dem som fikk avslag, var en seksbarnsmor som bodde i en leilighet på 44 kvadratmeter og hadde dårlig økonomi. [31] Både hun og andre kvinner som søkte om abort, opplevde manglende forståelse for sin livssituasjon. «Det ble rotet i mine private forhold som om jeg var en ting uten egen vilje. Jeg kunne selvsagt spilt gal og hysterisk, men fikk meg ikke til det», uttalte en av kvinnene, som følte seg tvunget til å fullføre svangerskapet. [32] Igjen og igjen ble det sådd tvil om kvinners moralske dømmekraft. Mange ble behandlet så dårlig at de heller valgte kostbare illegale abortinngrep hos kvakksalvere. I tillegg var det geografiske og sosiale forskjeller i nemndenes behandling av søknader. Nemndene var mest liberale i Oslo, og strengest på Sør-Vestlandet, et område hvor Kristelig Folkeparti (KrF) hadde sterk støtte og abortmotstandsbevegelsen hadde stor oppslutning. [33] Det er vanskelig å si hvorfor ressurssterke kvinner lettere fikk innvilget sin søknad, men en mulig forklaring kan være at de hadde lettere for å nå frem fordi de var velartikulert og hadde flere forbindelser til sykepleiere og leger. [34]

Vi har snakket med to kvinner som møtte i nemd i 1976. [35] Den ene var tenåring og ble gravid etter det vi i dag definerer som en sovevoldtekt, altså seksuell omgang med en person som ikke kan motsette seg handlingen. Overgriperen gikk fri. Det var ikke noe som het sovevoldtekt den gangen. Hadde du som kvinne drukket alkohol, «ba du om det». Fire eldre mannlige leger intervjuet henne om «seksualmoral». Aborten ble innvilget, men hun fikk samtidig beskjed om å endre sin promiskuøse atferd. Etter inngrepet ble hun liggende på sykehuset noen dager. En natt kom overlegen fra nemnda inn på rommet og voldtok henne. Kvinnen visste at hun aldri ville bli trodd dersom hun meldte ifra. Legen hadde jo skrevet i journalen hennes at hun var en ung jente ute av balanse. Skammen har hun båret med seg resten av livet. [36]

Den andre kvinnen var 16 år da hun møtte i nemnd og snakket med to mannlige leger som innvilget aborten. Likevel kommer hun aldri til å glemme dem: «Selv om jeg er radikal feminist, begynner jeg alltid å gråte når jeg snakker om det. Kanskje dreier det seg om at jeg ikke fikk ta avgjørelsen selv», sier hun. [37]

Tablettene med kinin hadde ingen effekt på Kari. Plan B ble å møte opp i nemnd, lyve om hvordan graviditeten hadde oppstått, og håpe at legene ville innvilge søknaden. Moren skal ha gitt datteren beskjed om å kle seg pent for anledningen, så Kari tok på seg brune mokasiner, blå strømpebukser, foldeskjørt og en matchende pologenser. I venterommet la hun for første gang merke til at magen var blitt større, og tok seg i å fantasere: Hvordan hadde det vært å føde barnet? Kanskje hun burde komme seg bort fra familien, vise dem at hun var i stand til å bli en god forelder?

Karis mor hadde andre planer: Da hun gikk inn til legene, kunne Kari høre henne fortelle om hvor forferdelig det var å være alenemor til fem barn og ha en sånn datter. Hun gråt og bar seg foran legene. Etter noen minutter var det Karis tur til å entre det store, ovale rommet. Hun husker det som at flere leger og sykepleiere satt rundt et bord, og at hun ble henvist til en stol før hun fortalte den egenoppdiktede historien om at hun var blitt voldtatt.

Som følge av at kvinner som opplevde vanskelige møter med abortnemnda, stod frem med sin historie, ble kravet om selvbestemmelse styrket fra midten av 1960-tallet. [38] Aase Lionæs fra Arbeiderpartiet ble den første som talte for selvbestemt  abort på Stortinget i 1967. Hun mente at loven fra 1960 drev kvinner til lovbrudd, og at den i realiteten hadde gjort det vanskeligere å gjennomføre aborter. [39] Forslaget om selvbestemmelse frem til svangerskapsuke tolv var imidlertid kontroversielt og gikk ikke gjennom.

Omkring ett år etter at Lionæs talte i Stortinget, fikk Kari brev fra sykehuset om at aborten var blitt innvilget. Da hun gikk inn på gynekologisk avdeling, fikk hun ingen informasjon om inngrepet som ventet. Kari minnes at hun fikk en «metallsak» ført inn i skjeden. Den skulle skrus fast før hun måtte ligge stille på ryggen med den gjennom natten. «Dette skal nok lære deg å holde sammen beina for resten av livet», skal legen ha sagt.

I løpet av natten rant vann ut av skjeden hennes, og madrassen ble våt. Kari forstod ikke hva som skjedde, og kalte på en sykesøster. «Jeg tror jeg har tisset på meg», sa hun. Pleieren svarte ikke, bare redde opp sengen og gikk ut igjen. Dette er tortur, tenkte Kari, som var ekstremt flau over det som hadde skjedd. Etter det kirurgiske inngrepet neste dag måtte Kari bli på sykehuset i en uke. Den eneste hun fikk besøk av, var lillesøsteren. De to snakket aldri om aborten, men visste at de måtte stille opp for hverandre.

Så fort Kari gikk inn døren hjemme, kjente hun trang til å vaske av seg alt som hadde skjedd de siste ukene. Alle beskjedene om hvor møkkete hun var som menneske, hadde tatt bolig i henne og blitt til en egen indre monolog. Idet hun tappet i badekaret, kom bestemoren inn på badet og skrudde igjen kranen. «Du skal gå med skitten i en måned, sånn som du har stelt det til for deg selv», fnøs hun, ifølge Kari.

Utsagnet minner om den nedlatende holdningen til abortsøkende kvinner som kom til uttrykk da mediene begynte å omtale svangerskapsavbrudd på starten 1900-tallet. «De kunne ligge der sminket og tilfreds – sigarettrøykende så snart søster var ute av syne», uttalte sykepleier og NS-medlem Borghild Skar i et radioforedrag på NRK i 1941. Innslaget var del av  en propaganda-kampanje for flere barnefødsler og større familier, og Skar poengterte at de abortsøkende kvinnene «ikke viste antydning til skyldfølelse», noe hun bestemt mente at de burde. [40]

Kari valgte, i likhet med mange i hennes situasjon, å tie om det hun opplevde. Selv om erfaringen resulterte i anoreksi og posttraumatisk stresslidelse, snakket hun ikke med noen om aborten før datteren stilte spørsmålet rundt middagsbordet i 1990. Datterens reaksjon fikk Kari til å innse hvor mye som har skjedd siden svangerskapsavbruddet hennes, drøyt 20 år tidligere. Datteren satt rolig og hørte på hva moren hadde å fortelle. Om hvordan Kari rømte hjemmefra, med brorens ryggsekk og 32 kroner i lommen, to år etter inngrepet. Om skamfølelsen som har vært der hele livet, og den grunnleggende følelsen av ikke å være verdt noe. Nå kunne Kari fortelle historien sin uten å bli sett ned på. Og hun kunne si at hun ville møtt sin egen datter på en helt annen måte dersom hun hadde blitt uplanlagt gravid i ung alder: «Jeg ville støttet deg, uavhengig av hva du hadde valgt. Vi kunne snakket gjennom alternativene sammen, funnet ut hva du ville», lød svaret på datterens innledende spørsmål.

Veien fra volden på Karis soverom til den rolige samtalen rundt middagsbordet på 1990-tallet har vært lang, og den har kostet. Arbeiderkvinnebevegelsen og den såkalte mødrehygienebevegelsen, som jobbet på spreng med å spre seksualopplysning og selge prevensjon, skal ha mye av æren. De stod på barrikadene for selvbestemmelse helt fra pioneren Katti Anker Møller insisterte på liberalisering i 1915, til Aase Lionæs krevde selvbestemt abort i 1967. Først på begynnelsen av 1970-tallet var majoriteten i befolkningen moden for endring. Abortsaken ble viktig ved stortingsvalget i 1973, og bare én stemme i Stortinget hindret innføring av selvbestemt abort i 1975. Tre år senere ble det flertall i nasjonalforsamlingen for selvbestemmelse frem til uke 12, selv om det bare var med én stemmes overvekt. [41] Modige enkeltkvinner, den gryende kvinnebevegelsen og radikale politikere og leger kjempet for saken. Aborthistorien viser at felles kamp nytter: Siden 1978 har kvinnebevegelsen slått tilbake de fleste forsøk på å innskrenke rettighetene.

Norge har gradvis blitt et mer sekularisert og liberalt land. Tradisjonelt har kirken vært en seksualpolitisk portvokter, men nå er Den norske kirkes holdning til abort at det er kvinnen som i siste instans skal velge om hun skal avbryte svangerskapet eller ikke, [42] og i 2019 beklaget det norske bispemøtet sine harde ord i den langvarige debatten i Norge. [43]

Det er derfor lett å anta at den vonde aborthistorien er et tilbakelagt kapittel. Men selv om perioden etter 1978 har vært preget av økt åpenhet når det gjelder både kvinnelig seksualitet og abort, har det siden 1980-tallet vært flere omkamper knyttet til lovgivningen i Norge. [44] Obligatorisk rådgivning, barnefars rett til å uttale seg og legers reservasjonsrett har vært foreslått som mulige innskrenkninger. [45] Reservasjonsrett er  rett til å reservere seg mot å utføre en handling som man i utgangspunktet er forpliktet til å utføre. [46]

KrF, som ønsker å gi fosteret økt rettsvern, har stått fremst i kampen, og fikk i 2019 gjennomslag for en historisk innskrenkning. [47] Det ble vedtatt at kvinner som er gravide med flerlinger og ønsker fosterreduksjon, må søke om dette i nemd, også før utgangen av svangerskapsuke 12. Dette viser at vi ikke kan ta opparbeidede rettigheter for gitt, heller ikke i Norge.

Abort er noe mange mener mye om. Selv om norske kvinner i dag har juridisk rett til å bestemme over egen kropp, opplever ikke alle å ha en moralsk rett til å avbryte et svangerskap. Kvinnene vi har snakket med, later for eksempel ikke til å være upåvirket av religiøst tankegods som sier at abort er det samme som å ta liv. Også ikke-religiøse kan ha etiske innvendinger mot abort, til tross for at de er for selvbestemmelse. Flere forteller om følelsen av å «handle i strid med naturen» og ubehaget ved «tanken på å ta et ufødt liv» etter å ha hørt hjerteslag. Det er heller ikke uvanlig å se for seg hvordan livet med barnet kunne ha vært, også i situasjoner der vanskelige relasjoner, dårlig helse eller andre årsaker tilsier at det rette er å avbryte svangerskapet. For mange er abort et stort og eksistensielt valg. Det er fortsatt vanlig å se for seg at et nytt liv oppstår idet en sædcelle befrukter en eggcelle, til tross for at det rent medisinsk kan argumenteres for at kjønnscellene er like levende før de smelter sammen. [48] Når man ikke vet hvordan motparten vil reagere, er det for mange bedre å la være å fortelle og skåne seg selv i en sårbar situasjon. Ingen ønsker å bli beskyldt for å ta liv. «Jeg valgte å holde kjeft. Man vet jo aldri hva folk kan finne på å si», forteller  en kvinne til oss. [49] Hennes oppfatning stemmer overens med en doktoravhandling fra 2009 som tok for seg språkbruk i norsk abortdebatt. Den viser at det i Norge ikke finnes enighet om hvilke rettigheter et foster har, og at abort sjelden ses som et uproblematisk valg her til lands. [50]

En annen grunn til at mange fremdeles føler seg uansvarlige og «dumme» når de blir uplanlagt gravide, er at det historisk er blitt sendt et signal om at abort er noe uønsket. En rekke tiltak er foreslått for å holde aborttallene så lave som mulig i Norge. [51] I flere politiske dokumenter fra nyere tid uttrykkes et ønske om at skolen skal hjelpe elever med «å forstå ansvaret for egen seksualitet». [52] Folk flest er enige om at god prevensjonsveiledning er viktig, og at alle bør lære om samtykke og grensesetting. Men når en uplanlagt graviditet blir tolket som uttrykk for et seksuelt løssluppent liv eller som ansvarsfraskrivelse, følger det også med en moralsk pekefinger. De færreste ønsker å bli sett på som «uansvarlige». Forskning har dessuten vist at bruk av prevensjon primært blir oppfattet som kvinnens ansvar, ikke mannens. [53] En av dem vi har snakket med, bekrefter dette: «Jeg har vokst opp med at hvis folk havnet i ulykka, så var det kvinnens feil.» [54]

Hvis man tenker at abort er et ukomplisert inngrep og etisk uproblematisk, slik mange tross alt tenker, hvorfor er det da så viktig å holde tallene lavest mulig? Siden abortdebatten ble en del av det offentlige ordskiftet i Norge på starten av 1900-tallet, har mange  motstandere ønsket å forhindre svangerskapsavbrudd ved å sikre gode støtteordninger til dem som velger å fullføre svangerskapet – og dette ønsker selvsagt også abortforkjemperne. At morsrollen skal være det naturlige valget, er tilsynelatende en grunnleggende forestilling. Vi har hørt om den altoppslukende morskjærligheten og blitt fortalt at «ingen angrer på et barn de valgte å få», selv når graviditeten ikke var planlagt. Å ta abort av hensyn til seg selv assosieres med egoisme fordi egenomsorg ikke er synonymt med omsorg for andre. Et svangerskapsavbrudd kan slik sett komme i konflikt med det vi  anser som grunnleggende feminine verdier. Eller som en kvinne sa: «Fødsel er fint, noe vi forbinder med foreldreskap, livets mirakel. Abort er bare ekkelt.» [55] Det kan forklare at mange kjenner på en indre konflikt når valget skal tas: Retten til selvbestemmelse settes opp mot andres behov og idealet om å være kvinnen som ofrer både kropp og integritet og fullfører et uønsket svangerskap. [56]

Samtidig må vi respektere at den indre konflikten som er knyttet til det å avbryte et svangerskap, kan oppstå av helt andre grunner enn forventninger til morsrollen. For mange er abort et etisk spørsmål, og i Norge har vi lang tradisjon med å tenke at fosteret har et gradert rettsvern. Et annet hensyn å ta er selve inngrepet. Provosert abort er forbundet med svært lav risiko for komplikasjoner, men all medisinsk behandling har bivirkninger. Et provosert svangerskapsavbrudd kan være en fysisk og psykisk påkjenning noen kan ønske å skåne seg selv – og andre – for.

